Gabriel Oprea a declarat înainte de ședința coaliției de guvernare că "îl susțin pe Victor Ponta total ca prim ministru".

"Sunt convins că guvernul e foarte bun, PSD -UNPR-ALDE, consecvent, care a făcut lucruri bune pentru România și poate face lucruri și mai bune. Victor Ponta este prietenul meu, aliatul meu, un om pe care îl respect foarte mult, e decizia lui personală pe care eu o respect. Îl sprijin pe Ponta, primul ministru al României. Rămânem în coaliție cu Victor Ponta primul ministru al României. Sunt un om serios care își respectă angajamentele. UNPR e un partid serios, eu caut să fiu un om serios", subliniază vicepremierul.

Coordonatorul politic al PSD, Liviu Dragnea, consideră că formaţiunea are nevoie de o conducere interimară, după ce Victor Ponta s-a retras de la conducerea PSD, şi că este necesară convocarea Comitetului Executiv Naţional pentru a lua o decizie în acest sens. "PSD nu poate fi condus prin delegare, e un partid mare, un partid aşezat. A fost perioada în care Victor a lipsit, 4-5 săptămâni, şi nici nu trebuia să delege. Dar acum este nevoie de o legitimare în Comitetul Executiv Naţional. Noi nu avem un preşedinte interimar. Avem un preşedinte care şi-a dat demisia sau care a părăsit funcţia de preşedinte şi este un loc gol. Comitetul Executiv Naţional va stabili şi cine să fie preşedinte interimar şi calea de urmat", a declarat Dragnea, inainte de şedinţă.

Premierul Victor Ponta a ajuns astăzi la DNA, pentru audieri dar s-a folosit de dreptul la tăcere. A stat câteva minute şi apoi a ieşit din clădire. La ieşire a spus că procurorul l-a informat că se va efectua o expertiză financiară. "Ne vedem în august!", a spus Ponta. Potrivit unor surse, premierul ar fi refuzat să dea declaraţii în faţa anchetatorilor. În plus, anchetatorii i-au pus averea sub sechestru în vederea recuperării prejudiciului.